Informasjonsbrev mars 2018

* Styret har møte én gang i måneden frem til sesongen starter for fullt. På marsmøtet krysset vi fingre og tær for at snøen snart smelter, og at våren kan komme. Når vannet kan settes på, og når vi kan komme i gang med alle hageaktivitetene avhenger selvfølgelig - og dessverre - av været.
* Styremedlemmene går "vinterrunder" for å sjekke at det står bra til i hagen, men det har i det siste vært vanskelig å komme seg frem på grunn av all snøen - selv på ski!
* Etter nestleder Lars Brekkes brå og triste bortgang 14.februar har det blitt noen endringer i styret. Rune Berg går fra å være vara- til fast styremedlem, Heidi Vestala fungerer som nestleder inntil nyvalg og Karina Hellum går inn som vår styrerepresentant i Oslo-kretsen.
* Styret ber i år om bostedsattest fra alle hytteeiere, da det jo er et krav at alle som eier kolonihagehytte skal bo og skatte til Oslo kommune. Vi har informert om dette via epost, sms, på Facebook og nettsiden vår. De som ikke har levert innen fristen 15.mars får et brev i posten, mens dere som har sendt inn, trenger ikke å tvile eller lure.. Det ble på et tidspunkt sendt ut en sms som purret på attesten. Den gikk til alle kolonister - både de som ikke har levert, men også de som har sendt inn/levert!
* Nytt om årsregningen! **I år deler vi opp årsregningen i to – slik at det blir ett forfall i mars/april, og ett i juni.** Det betyr at den første fakturaen som kommer fra Solvang 4 i år, er noe lavere enn den pleier å være, men så kommer det en ny faktura i juni - som skal dekke jordleia. Strømregningen kommer som vanlig rundt september.
* Planlegger du å bygge på, endre noe, eller gjøre vedlikeholdsarbeid på hytta di fremover? Husk at alt skal søkes eller meldes fra om! Det er strenge regler for hva som er tillatt og ikke, også av hva som kan brukes av materialer.
* Husk at det er vårmøte og ekstraordinært årsmøte **lørdag 21.april klokken 12**. Innkalling henges opp og sakspapirer er klare en uke i forveien.
* Det er planlagt dugnad på Felleshuset uken før, **lørdag 14.april klokken 12** - mens den vanlige dugnaden er **lørdag 5.mai.** Mye å glede seg til fremover! Bare snøen smelter og kulda forsvinner..
* Har du spørsmål eller kommentarer? Send det til solvang4@kolonihager.no

Hilsen Kristin, Heidi, Nils Helge, Rune, Carine, Torild, Omar og Trine